Jeg har aldri vært så glad i noen som deg

«Jeg har aldri vært så glad i noen som deg» er en sang som er skrevet av Kari Neegaard og sunget av Odd Børre. Den vant Melodi Grand Prix 1968, men kort tid etter finalen trakk Neegaard sangen etter plagiatbeskyldninger. Dermed ble det andreplassen «Stress» som representerte Norge i Eurovision Song Contest 1968.

Melodi Grand Prix 
Melodien var en av 228 innsendte til Melodi Grand Prix 1968 og ble plukket ut som ett av fem bidrag til finalen i Oslo 2. mars 1968. Der ble «Jeg har aldri vært så glad i noen som deg» framført av Odd Børre med lite orkester og Kirsti Sparboe med Kringkastingsorkestret. I finalen vant sangen en klar seier med 20 stemmer fra de ti regionale juryene.Etter den norske finalen spilte Odd Børre inn låten på plate.

Strid om låten 
«Jeg har aldri vært så glad i noen som deg» var i 52 år den eneste Melodi Grand Prix-vinneren som ikke fikk representere Norge i Eurovision Song Contest. Kort tid etter den norske finalen ble vinnerkomponisten Kari Neegaard, best kjent som Kari Diesen d.y., møtt med beskyldninger om at låten var for lik Cliff Richards hit «Summer Holiday» fra 1963. Neegaard avviste anklagene og sa at hun ikke engang hadde hørt «Summer Holiday».

6. mars trakk imidlertid Neegaard låten før NRK fikk tatt stilling til saken. Neegaard angret i ettertid på avgjørelsen og fortalte at hun ble møtt med sjikane, anonyme telefontrusler og skjellsord etter den norske finalen. I stedet ble andreplassen, «Stress», Norges bidrag i London. Der ble den nummer 13 av 17.I 2020 skjedde det igjen at en Melodi Grand Prix-vinner ikke fikk representere Norge i Eurovision Song Contest. Låten «Attention» vant Melodi Grand Prix 2020 og ble Norges bidrag til Eurovision Song Contest 2020 i Rotterdam i Nederland. Konkurransen ble imidlertid avlyst i mars 2020 for å hindre spredningen av koronaviruset SARS-CoV-2 i Europa.

Referanser

Vinnersanger i Melodi Grand Prix
Sanger fra 1968
Norske slagere